SKRIFTLIG FORESPØRGSEL P-3341/02

af Carlos Bautista Ojeda (Verts/ALE) til Kommissionen

(19. november 2002)

Om: Forsinket godtgørelse til andalusiske fiskere

Efter at fiskeriaftalen mellem EU og Marokko ikke blev fornyet i 1999, vedtog EU at yde støtte til fiskere, som blev berørt heraf, i medfør af Rådets forordning (EF) nr. 2561/2001 af 17. december 2001 om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko(1).

Hundredvis af fiskere og redere har allerede ophugget deres fartøjer eller fået tilladelse til at gøre det, men har endnu ikke modtaget de fastsatte 12 000 EUR. De pågældende familiers eneste indtægtskilde til dato har været arbejdsløshedsunderstøttelsen, som de kun er berettiget til i seks måneder. Da den periode for de flestes vedkommende nu er ved at være udløbet, vil denne understøttelse bortfalde i december i år. På grund af omstillingsproblemerne i fiskerisektoren og den høje ledighedsprocent i Andalusien en af de regioner, der har den højeste ledighed i EU er der skabt stor usikkerhed og bekymring i de berørte kystområder.

Har Kommissionen kendskab til den forsinkede udbetaling af støtte til de andalusiske fiskere? Kan den gøre rede for fremgangsmåden i forbindelse med tildelingen af støtten samt oplyse, hvem den relevante udbetalende myndighed for Andalusien er?

Kan Kommissionen som ansvarlig for gennemførelsen af EU-budgettet oplyse, hvilke kontrolmekanismer den råder over med henblik på at analysere de kompetente nationale eller regionale myndigheders handlinger? Kan Kommissionen, dersom der foretages en sådan kontrol og kan påvises uregelmæssigheder i den forbindelse, oplyse, hvilke sanktionsforanstaltninger den agter at træffe?

(1) EFT L 344 af 28.12.2001, s. 17.

Svar afgivet på Kommissionens vegne af Franz Fischler

(6. december 2002)

Kommissionen kan oplyse det ærede medlem om, at Rådets forordning (EF) nr. 2561/2001 af 17. december 2001 om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko, henviser til gennemførelsesbestemmelserne i Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(1).

Det er i overensstemmelse med bestemmelserne i forordning (EF) nr. 2561/2001 op til de myndigheder, som medlemsstaterne udpeger, under overholdelse af bestemmelserne i forordning (EF) nr. 1263/1999(2) og forordning (EF) nr. 2792/1999(3) at fastsætte passende foranstaltninger med henblik på udvælgelse af projekter og ydelse af fællesskabsstøtte til disse projekter.

I begyndelsen af 2002 udbetalte Kommissionen et forskud på ca. 37 mio. EUR og enedes med de spanske myndighederne om, at foranstaltningernes anvendelse regelmæssigt skulle revurderes.

De spanske myndigheder har i henhold til EF-traktatens artikel 87 forelagt Kommissionen de statsstøtteordninger, der indebærer national medfinansiering, til godkendelse. Disse ordninger blev godkendt i juli 2002, og fra dette tidspunkt begyndte de spanske myndigheder at vedtage de relevante beslutninger med henblik på forelæggelse og godkendelse af de projekter, der medfinansieres under den specifikke Marokko-aktion, der er fastsat i nævnte forordning.

Kommissionen vil sammen med de spanske myndigheder gøre status over situationen på det næste møde i Overvågningsudvalget, der finder sted den 11. december 2002. Kommissionen vil efter dette møde foretage et besøg i de berørte regioner.

(1) EFT L 337 af 30.12.1999.

(2) Rådets forordning (EF) nr. 1263/1999 af 21. juni 1999 om Det Finansielle Instrument til Udvikling af Fiskeriet, EFT L 161 af 26.6.1999.

(3) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet, EFT L 337 af 30.12.1999.